अकादमी के रिनोवेशन को लेकर संस्कृति आयुक्त ने जताई आपत्ति
संस्कृति विभाग के प्रमुख सचिव मनोज श्रीवास्तव व आयुक्त अजातशत्रु श्रीवास्तव ने सोमवार को कालिदास अकादमी में चल रहे निर्माण कार्यों का निरीक्षण किया। यहां उन्होंने 15 अप्रैल 2016 तक डोम का निर्माण पूरा किए जाने के आदेश दिए। कालिदास संकुल के रिनोवेशन पर जब बात हुई तो यूडीए सीईओ शिवेंद्र सिंह ने कहा कि हम तो निर्माण एजेंसी हैं, कलेक्टर के निर्देश पर डीपीआर बनाई है। इस पर आयुक्त श्रीवास्तव ने कहा- शिवेंद्र जो ऑनर है, उससे पूछोगे या नहीं।
पीएस ने मुक्ताकाशी मंच के निर्माण कार्य को लेकर यूडीए एसई एसएस गुप्ता व ईई रंजन गर्ग से पूछा कि क्या डोम का काम 15 अप्रैल तक पूरा कर लोगे। इस पर अधिकारियों का कहना था कि टेंडर होना है। हालांकि दूसरे काम समय पर पूरे कर लेंगे। इसी बीच यूडीए चेयरमैन जगदीश अग्रवाल व सीईओ शिवेंद्र सिंह भी पहुंचे। सीईओ ने पीएस को निर्माण की स्थिति से अवगत कराया। उन्होंने भी डोम का निर्माण 15 अप्रैल तक पूरा होने में संदेह जताया। इसके बाद अधिकारियों ने खुली जमीन के उपयोग पर बात की। यहां आयुक्त अजातशत्रु श्रीवास्तव ने स्टाफ क्वार्टर पर बात की तो कलेक्टर कवींद्र कियावत ने पार्किंग का उल्लेख किया। उनका कहना था कि बड़े आयोजन के समय सड़क पर जाम लग जाता है। कलेक्टर उक्त जमीन का उपयोग पार्किंग के लिए चाहते थे, जबकि आयुक्त स्टाफ क्वार्टर के निर्माण के लिए। हालांकि इस पर कोई निर्णय नहीं हो सका। इसके बाद अधिकारियों ने कालिदास अकादमी स्थित संकुल में पहुंच कर उसके रिनोवेशन पर बात की। अतिरिक्त कार्य की बात आई तो सीईओ शिवेंद्र सिंह ने कहा कलेक्टर के निर्देश पर डीपीआर बनाई है। इस पर आयुक्त ने कहा-जो विभाग बताएगा, वह कार्य तो करना होंगे। इसकी सैद्धांतिक स्वीकृति हो चुकी है। इसके बाद पीएस ने विक्रम कीर्ति मंदिर व सांदीपनि आश्रम सहित अन्य निर्माण देखे।
स्वीकृति पर काम शुरू करेंगे
यूडीए सीईओ शिवेंद्र सिंह का कहना है कि संस्कृति विभाग से स्वीकृति मिलेगी तो काम शुरू किया जाएगा। यूडीए निर्माण एजेंसी है। जैसा अाधिकारिक स्तर पर तय किया गया, उसके अनुसार डीपीआर बनाई गई।
यह काम होंगे
साउंड सिस्टम बदला जाएगा। नए पर्दे लगाए जाएंगे जो कि हाइड्रोलिक सिस्टम वाले होंगे। टाॅयलेट का निर्माण होगा। कुछ कुर्सियां बदली जाएगी व भवन में रंगाई पुताई का कार्य करवाया जाएगा। अकादमी में 2 करोड़ 40 लाख रुपए खर्च कर रिनोवेशन किया जाएगा।
कीर्ति मंदिर में धीमा निर्माण
विक्रम कीर्ति मंदिर में निर्माण कार्य गति नहीं पकड़ पा रहा है। तय टारगेट के तहत काम पूरा हो पाएगा, इसमें संदेह है। सोमवार को अधिकारियों ने निरीक्षण के दौरान पाया कि अधिकांश काम बाकी है।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva